Zille wil Bosasa-kontrakte ondersoekPremier van die Wes-Kaap, Helen Zille (Foto: ANA) Helen Zille, premier van die Wes-Kaap, het die provinsiale regering opdrag gegee om bestaande en vorige kontrakte met Bosasa te ondersoek ná bewerings dat die maatskappy betrokke was by grootskaalse korrupsie by die regering. “Ons wil proaktief kontraktuele verhoudings met Bosasa ondersoek in die lig van dit wat nou by die Zondo-kommissie van ondersoek na staatskaping onthul word,” het Zille se kantoor Vrydag in ŉ verklaring gesê. “Ons is ŉ skoon regering met streng beheer en antikorrupsiemaatreëls. Ons wil proaktief optree om die publiek se vertroue te bevestig in ons toewyding tot deursigtigheid en aanspreeklikheid.” Die premier het provinsiale departement opdrag gegee ná onthullings deur die voormalige bedryfshoof van Bosasa, Angelo Agrizzi, oor beweerde korrupsie deur Bosasa-hoofde en senior staatsamptenare en politici. “Ek glo alle regerings, en veral die nasionale regering, moet dieselfde proses ondergaan,” het Zille gesê.